ועדת הכלכלה, כנסת 15, פרוטוקול מספר 439, 2002-03-26 09:30

אברהם פורז: שלום, אני פותח את ישיבת הוועדה.

אברהם פורז: אנו קיבלנו מספר פניות מאזרחים אשר טענו, כי חברות הכבלים מסירות מהחבילה האנלוגית הבסיסית ערוצים מסוימים, ומעבירות אותם לשידור הדיגיטלי.

אברהם פורז: בשידור הדיגיטלי הערוצים הללו מפסיקים להיות חלק מהחבילה היסודית ומתחילים להיות חלק מחבילות של ערוצים.

אברהם פורז: אותם אזרחים טענו, כי הם מרגישים את עצמם נפגעים כי הסכום שהם משלמים לא פחת, אך הם כבר לא מקבלים את כל הערוצים שהיו חלק מהחבילה הבסיסית.

אברהם פורז: המועצה לצרכנות שלחה גם היא מכתב באותו העניין.

דורית ענבר: הורדו מלוח הערוצים מספר ערוצים, כאשר כל אחד הורד מאזור אחר.

דורית ענבר: שני ערוצים איטלקיים הורדו רק בערים רחובות, עכו, באר שבע ונהרייה, ערוץ מרוקו הורד רק באזור תל-אביב יפו.

אברהם פורז: אני בעבר נאבקתי למען הישארותו של הערוץ הרומני בלוח הערוצים.

אברהם פורז: הייתי אסיר תודה לחברת תבל על שהסכימה לשדר שעתיים ביום רומנית, במסגרת הערוץ הקהילתי.

אברהם פורז: מדובר בציבור של אנשים אשר חלקם אינם דוברים כלל שפות אחרות, ועל כן משמעות הערוץ הרומני היתה בעיניהם גדולה.

דורית ענבר: אני רוצה להתייחס לכמה נקודות.

דורית ענבר: הנקודה הראשונה שאני אתייחס אליה היא מדוע הורדו ערוצי השידור האלו, והנקודה השנייה היא העניין הצרכני.

דורית ענבר: הסיבה לכך שהורדו הערוצים המדוברים, היא כיוון שיש לרשת קיבולת מוגבלת.

דורית ענבר: ככל שמתרבים הערוצים המצוקה הזו גוברת.

דורית ענבר: כאשר צריך לעשות את המאזן של האינטרסים, האינטרס המובהק הוא להוריד ערוץ אנלוגי אחד המאפשר העלאה של 12-8 ערוצים דיגיטליים, כאשר אחד מהם הוא אותו ערוץ שהוסר באנלוגי.

אברהם פורז: אנו רוצים לקבוע כי לא ניתן לדרוש כסף נוסף על הערוצים הללו.

דורית ענבר: אחת הסיבות שהמועצה תומכת כל כך במעבר לשידור דיגיטלי, היא שכאשר אנו עוברים לשיטה הדיגיטלית יש לאנשים יכולת בחירה הרבה יותר טובה.

דורית ענבר: כך יש לאנשים את האפשרות לרכוש רק את הערוצים בהם הם מעונינים ולשלם רק עבורם, ולא לקחת חבילת ענק אנלוגית שבמסגרתה הם צריכים לקחת הרבה ערוצים שבהם הם לא מעונינים.

אברהם פורז: כמה משלם היום אדם המנוי לחבילה האנלוגית?

דורית ענבר: אני אתן לך את הנתונים של ערוצי זהב.

דורית ענבר: 143 שקלים עולה החבילה האנלוגית.

דורית ענבר: במסגרת החבילה הדיגיטלית אתה צריך לשלם 300 שקלים עבור ממיר.

אברהם פורז: האם הסכום הזה הוא פיקדון?

דורית ענבר: אתה יכול להחזיר את הממיר מתי שאתה רוצה ולקבל את הסכום הנותר מהערך הראשוני, כאשר בכל שנה יורדת עשירית מהסכות ההתחלתי ששולם עבור הממיר.

לאה ורון: מה קורה כאשר יש בבית 4 טלוויזיות?

דורית ענבר: צריך לקנות עוד ממירים.

דורית ענבר: במנוי הדיגיטלי משלמים בארבעה החודשים הראשונים 98 שקלים ומקבלים את החבילה הכוללת ששווייה 245 שקלים.

דורית ענבר: גם מי שרצה לקחת רק חבילת בסיס, עדיין מרוויח 44 שקלים יותר מאשר החבילה האנלוגית.

אברהם פורז: מה קורה אחרי ארבעה חודשים?

דורית ענבר: אחרי ארבעה חודשים אתה משלם מחיר מלא של 143 שקלים.

דורית ענבר: במשך כל ארבעת החודשים הראשונים האדם חוסך 150 שקלים.

אברהם פורז: מה יש בחבילה הדיגיטלית הבסיסית?

דורית ענבר: בחבילה הדיגיטלית הבסיסית יש את אותם הערוצים שיש בחבילה האנלוגית, חוץ מאשר ערוצים שירדו.

דורית ענבר: ייתכן והמבצעים האלו יתבטלו באיזשהו שלב.

דורית ענבר: כאשר אנו מסירים ערוצים מהחבילה האנלוגית, אנו מעבירים אותם לחבילה הדיגיטלית בתשלום.

דורית ענבר: למרות שחלק מהערוצים הללו ניתנים בחינם הם עדיין נחשבים אצלנו בתשלום, כי אחת המטרות שלנו ברמה הצרכנית היא לצמצם את חבילת הבסיס ככל האפשר כדי שלא תהיה חבילת בסיס שמנה.

דורית ענבר: הסיבות לכך הן קודם כל כדי לא להטעות את הציבור, שלא יהיה מחיר גבוה על חבילה גדולה שאנשים לא מעונינים בה, ובנוסף שתהיה אפשרות לאנשים לקחת ולשלם רק על מה שהם רוצים.

אברהם פורז: נכון לרגע זה לא ניתן לשלם פחות מהמחיר הרגיל.

אברהם פורז: האם ניתן לקחת חבילה יותר קטנה?

דורית ענבר: לא ניתן בבת אחת לצמצם את החבילה, כיוון שאנו נגרום נזק ועגמת נפש להמון אנשים.

דורית ענבר: תראה מה קרה כאשר הסרנו ערוץ אחד.

אברהם פורז: לפי דברייך הקודמים, כאשר ערוץ גרמני יורד מהחבילה האנלוגית, הוא אמור לא להיות בחבילה הדיגיטלית, אלא להיות בחבילה נוספת.

דורית ענבר: הוא חוזר בשידור הדיגיטלי בחבילה שהיא מחוץ לחבילת הבסיס, ללא תשלום.

דורית ענבר: אנו לא רוצים להכיר בערוצים אלו כשייכים לחבילת הבסיס, כיוון שלנו יש אינטרס לצמצם את מחיר חבילת הבסיס.

אברהם פורז: האם לטענת

אברהם פורז: כם ניתן לקבל את כל מה שהיה בחבילה האנלוגית באותו מחיר?

דורית ענבר: אפילו יותר.

דורית ענבר: בארבעת החודשים הראשונים נותנים את כל הערוצים.

דורית ענבר: יש כאן איזשהו מאזן של אינטרסים.

דורית ענבר: ברור שפוגעים באיזשהו ציבור.

דורית ענבר: טלוויזיה רב-ערוצית היא טלוויזיה מאוד מפולחת בה לכל ערוץ יש את הסקטור שלו, אשר נפגע כאשר מזיזים את הערוץ שלו.

דורית ענבר: בעבר כאשר היתה קיימת רק החבילה האנלוגית, כאשר הורד ערוץ, הוא הורד לחלוטין.

דורית ענבר: היום לאנשים יש שתי אופציות, האחת היא לעבור לחבילה הדיגיטלית, ולשלם עוד 100-150 שקל.

יגאל ביבי: יש לחברות אינטרס שאנשים יעברו לשידור הדיגיטלי, גם בגלל האינטרנט.

דורית ענבר: אני מאוד מעונינת שיעברו לשידור הדיגיטלי, כי אני חושבת שיש לכך המון יתרונות, כמו הגנה על ילדים.

דורית ענבר: היום מי שמעונין בערוץ שהוסר, יכול לעבור לשידור הדיגיטלי וגם יכול לעבור ללווין.

דורית ענבר: חוץ מהערוץ האיטלקי כל הערוצים שהוסרו מהחבילה האנלוגית מצויים גם בלווין.

דורית ענבר: אמנם ישנו חוזה עם הצופים, אבל אין חזקה כי ערוץ ימשיך לעולמים.

דורית ענבר: היום ערוצים הוסרו מלוח הערוצים במדינת ישראל, כיוון שהלווין הפסיק לשדר אותם.

דורית ענבר: יש לפניי את הנתונים לגבי התלונות שהגיעו אלינו.

דורית ענבר: הגיעו אלינו 18 תלונות לגבי הערוץ האיטלקי שהורד.

דורית ענבר: אין ספק כי לכל הצופים בערוץ הזה נגרמה עגמת נפש, אך מי שזה כל עולמו וזאת השפה שלו, יכול לעבור לשידור הדיגיטלי.

אברהם פורז: האם זה ברור מבחינת

אברהם פורז: כם כמדיניות, שהערוצים האלו בחבילה הדיגיטלית לא מחייבים תוספת תשלום?

דורית ענבר: לא בהכרח.

דורית ענבר: המחירים הם בסמכות השר.

אברהם פורז: יש הבדל בין מנויים חדשים לגביהם תיקבע מדיניות חדשה, לבין מנויים ותיקים אשר היו רגילים לערוצים הללו.

אברהם פורז: חברות הכבלים אמנם משלמות על הערוצים הללו, אך זו טלוויזיה פתוחה במקומות בהם הם משודרים.

אברהם פורז: אלו ערוצים מסחריים.

דורית ענבר: לא כולם.

אברהם פורז: לגבי המנויים הותיקים, צריך להיות הסדר שיקבע, כי מי שעובר למנוי הדיגיטלי ומסתפק בערוצים האלה, הוא לא ישלם יותר.

דורית ענבר: כולנו רוצים שמחירה של חבילת הבסיס יצטמצם ככל האפשר.

דורית ענבר: הרצון שלנו הוא לפרק את חבילת הבסיס, כדי שאם אתה רוצה לפרק ערוץ מסוים מחבילת הבסיס, כדי שמחיר חבילת הבסיס יצטמצם, תוכל לעשות זאת.

אברהם פורז: כעת הוא לא מצטמצם.

דורית ענבר: המחיר הצטמצם.

דורית ענבר: בשנתיים האחרונות ירד מחיר חבילת הבסיס בעשרים אחוז בערך.

אברהם פורז: מדוע המחיר ירד?

דורית ענבר: בגלל התחרות עם הלווין.

דורית ענבר: בנוסף לזה החבילה גדלה באופן משמעותי.

דורית ענבר: הוספו לחבילה הזו כמות אדירה של ערוצים בשנתיים האחרונות.

דורית ענבר: חבילת הבסיס היום שונה מהחבילה שהיתה קיימת בשנת 1999.

דורית ענבר: המחיר לא רק שלא עלה, הוא ירד.

דורית ענבר: כעת, כאשר אנו מוציאים ערוץ מהחבילה הבסיסית באים ושואלים מדוע הוא לא בחינם.

דורית ענבר: הרצון שלנו הוא להגן קודם כל על הצרכנים.

אברהם פורז: לא סביר בעיניי שמישהו שמעוניין מאוד להמשיך ולצפות בערוץ האיטלקי צריך לשלם על כך עוד שלושים שקלים בחודש.

דורית ענבר: שנים רבות ניתן היה לצפות במונדיאל חינם, והיום זה בתשלום.

דורית ענבר: לעיתים קורה כי מוצר שלא שילמת עליו, מחירו עולה ועל כן אתה צריך להתחיל ולשלם עליו.

ראובן ריבלין: ישנם שירותים חיוניים שצריכים לתת לתושבים בארץ.

ראובן ריבלין: השאלה היא מי צריך לתת את השירותים האלה, הטלוויזיה המסחרית על כל גווניה, טלוויזיה הניזונה מפרסום ומחויבת לכך.

ראובן ריבלין: השאלה היא, האם יש זכות מוקנית לציבור, כאשר האדם מתקשר התקשרות חוזית עם נותן שירות לגבי מצג שהוא קיבל כאשר הוא התחבר לכבלים.

ראובן ריבלין: האדם התרגל לצפות בערוץ 19 האמריקאי ונהנה מתוכניות השעשועונים בבוקר, עד אשר התברר כי הערוץ הזה דרש מהכבלים סכומים גדולים והם החליטו להוריד אותו מהמסך.

ראובן ריבלין: השאלה שלי היתה, האם אני יכול לבוא לכבלים ולומר להם שינתקו אותי מיד.

ראובן ריבלין: אמרו לי כי אני יכול להתנתק ואין לי שום זכות על תוכן.

ראובן ריבלין: אם אנו קובעים כי לכבלים יש זכות על תוכן, כללי המשחק משתנים לחלוטין.

ראובן ריבלין: אני קבעתי קביעה שאינה בעצה אחת עם המועצה, שכאשר אנו נכנסים לאיזשהו תחום תחרותי, כמו השידור הדיגיטלי שנמצא בתחרות עם הלווין, אני לא מעונין לבצע פיקוח על מחירים.

ראובן ריבלין: הואיל והשידור האנלוגי היה שירות מיוחד ואחיד ואין אחר לו, אנו היינו צריכים להגן על הציבור ולקבוע פיקוח על המחירים.

ראובן ריבלין: כאשר עלה השידור הדיגיטלי לאוויר והחלה תחרות בינו לבין הלווין, ירדו כל המחירים, כיוון שהכבלים רצו לשמר לעצמם את כל אותם קליינטים כדי שלא יעברו ללוין.

ראובן ריבלין: כלומר, התחרות החופשית ותנאי השוק הם שמכתיבים את המחירים.

יגאל ביבי: את מחיר המינימום אתה צריך בכל מקרה לקבוע.

ראובן ריבלין: ישנם כרגע ויכוח וחילוקי דעות בין משרד התקשורת ומדיניות השר כפי שקבועה בחוק, לבין הסמכות שנתונה בידי המועצה, האם לפקח או לא לפקח על מחיר השידור הדיגיטלי.

ראובן ריבלין: השאלה הנשאלת כרגע, היא האם יש איזושהי זכות לאותם אנשים בעלי העדה הפרסית אשר שולחים אליי מכתבים רבים כדי שאחזיר את הערוץ הפרסי לחבילת הערוצים, ללא קשר למחיר.

ראובן ריבלין: אני העברתי את התלונה הזו לכבלים והם אמרו לי כי 1,000 מכתבים של פרסים לא מצדיקים עדיין את החזרת הערוץ, ואולי הם יכניסו אותו לחבילת ערוצי התשלום.

אברהם פורז: מדוע אתם לא משדרים את ערוץ אלג'זירה?

ראובן ריבלין: בתבל, מתב ובלווין משדרים את ערוץ אלג'זירה.

ראובן ריבלין: יש במדינה שלנו עולים מגלויות שונות שצופים בערוץ מסוים אשר הורד על ידי הכבלים, או מתוך רצון שאותם צופים יעברו לשידור הדיגיטלי, או כיוון שלא כדאי להם להמשיך ולשדר את הערוץ הזה.

ראובן ריבלין: היום הם צריכים לפנות שדות כדי לשדר דברים אחרים שאנו מחייבים אותם לשדר, כמו ערוץ 3, וערוץ 10.

ראובן ריבלין: כדי לשדר ערוצים חדשים, מפנים את הערוצים שיש להם את אחוזי הצפייה הכי נמוכים.

ראובן ריבלין: אני לא יודע האם אני היום יכול לבוא ולומר לחברה מסחרית המתמודדת בתחרות על לקוחות, כי אני מחייב אותה מעבר למה שאני הייתי מחויב להציב לה כגבול על פי חוק הבזק, בהטלות נוספות.

ראובן ריבלין: האם חובה שהציבור מטיל היא חובה המתייחסת רק לרשות השידור?

ראובן ריבלין: לדעתי, הערוץ הראשון צריך לתת למיעוטים את כל האפשרויות לראות את מה שהם לא יכולים לקבל בערוצים מסחריים.

ראובן ריבלין: תפקיד הערוץ הראשון הוא לתת לציבור מה שהוא צריך לדעת ולא מה שהוא רוצה לדעת.

ראובן ריבלין: ערוץ מסחרי בנוי על היכולת להגיע לכמה שיותר צופים, כי הם נותנים לו את היכולת הכלכלית לשרוד ולהרוויח.

ראובן ריבלין: אין לנו בעיה שהערוצים הללו ירוויחו, ובלבד שלא תהיה גנבת דעת או פגיעה בציבור.

אברהם פורז: דורית, אנו מדברים גם על אנשים מבוגרים מאוד אשר היו רגילים לצפות בערוץ מסוים, והם אינם יודעים כי הם יכולים לעבור לשידור הדיגיטלי, ובאותו מחיר לקבל את הערוץ בו הם מעונינים לצפות.

אברהם פורז: כל מה שהם יודעים הוא לכתוב לי על כך, כדי שאני אטפל בבעייתם.

דורית ענבר: מי שיודע לכתוב לך, יודע גם להתקשר לטכנאי של ערוצי זהב.

דורית ענבר: בשטח של הערוץ הבודד שאנו לא מבטלים לגמרי, אלא רק מעבירים אותו לאופציה אחרת, אנו יכולים להוסיף עוד עשרה ערוצים נוספים.

אברהם פורז: אני לא טוען כי לא ניתן להזיז ערוצים, וכי החבילה הדיגיטלית האנלוגית היא קדושה.

אברהם פורז: אני טוען, כי יש כשל בהסברה, כיוון שהאנשים חושבים כי גנבו להם ערוץ, הם לא מודעים לכך כי ניתן להשיג את הערוץ באופציה אחרת.

דורית ענבר: נציגי חברות הכבלים נמצאים כאן, ואולי כדאי שהם יענו על העניין הזה.

רם בלינקוב: כל הערוצים שעברו מהשידור האנלוגי לשידור הדיגיטלי, עברו לחבילת הבסיס.

רם בלינקוב: בגלל איזושהי סיבה מילולית לא קוראים לכך חבילת הבסיס.

רם בלינקוב: אף פעם חברות הכבלים לא ביקשו תוספת מחיר בגין הערוצים שהם הורידו.

רם בלינקוב: הערוצים שירדו לא ירדו עבור שירותים אחרים, אלא עבור ערוצים האחרים.

רם בלינקוב: חלק מהערוצים שעלו במקומם הם ערוצים שהממשלה חייבה אותנו לשדר, כמו ערוץ 10, וחלק הם ערוצים שיש להם צופים אחרים המעונינים בהם ומרוצים מכך מאוד.

רם בלינקוב: אנו מדברים על צופים שהפסידו ערוץ לעומת הרבה יותר צופים שהרוויחו ערוץ חדש.

רם בלינקוב: ערוץ הAXN- הוא ערוץ שאחוזי הצפייה בו גדולים יותר מאחוזי הצפייה בערוץ האיטלקי.

רם בלינקוב: המסר העיקרי הוא, כי החברות לא מורידות ערוצים מהשידור האנלוגי על מנת לגבות עבורם בשידור הדיגיטלי, אלא נותנות את אותם הערוצים ללא תשלום נוסף במסגרת השידור הדיגיטלי.

אברהם פורז: האם אני יכול לבקש מכם, שאתם תעבירו ללקוחות שעדיין מנויים לשידור האנלוגי, במסגרת החשבון החודשי שנשלח, דף הסבר שבו תבהירו כי ניתן לצפות בערוצים שהוסרו במסגרת השידור הדיגיטלי ללא תוספת תשלום?

ענת זיסמן: אנו הקדשנו חשבונית שלמה, וצרפנו טבלה חדשה והראנו את השינוי.

ענת זיסמן: הסברנו את העניין הזה בצורה הכי פשוטה שאפשר.

רם בלינקוב: אפשר לעשות מאמץ ולבצע זאת פעם נוספת.

אברהם פורז: האם בשידור האנלוגי היתה הנחה מסוימת שניתנה בעבר לגמלאים?

זאב רז: המחיר ששילמו הגמלאים היה 130 שקלים במקום 143 שקלים.

זאב רז: בנוסף ניתנו הנחות נוספות.

רם בלינקוב: לא מדובר בהנחה אוטומטית.

רם בלינקוב: באותה העת נערך מבצע לגמלאים שנמשך שנה ויותר.

אברהם פורז: רוב התלונות מגיעות מציבור של גמלאים ואנשים מבוגרים שבשבילם לעיתים גם לקרוא ולהבין את הטבלה השנתית זה קשה.

אברהם פורז: האם אנו יכולים לבקש מכם למצוא איזשהו פתרון כדי להביא לידיעתם את המידע הזה, וגם לתת להם איזושהי הנחה במחיר הממיר?

רם בלינקוב: כמה עוד אפשר לבקש מהתעשייה הזו?

ראובן ריבלין: האם ניתן לבוא לקראת הגמלאים ולפרוס את הסכום לתקופה יותר ממושכת על מנת להקל עליהם?

ראובן ריבלין: כיוון שלציבור הזה יש הכנסה קבועה בלתי משתנה, כל הוצאה נוספת גורמת להם להסס ולהטיל ספק בצעד הדורש זאת.

ראובן ריבלין: האם ניתן לבוא ולשכנע אותם לעבור לשידור הדיגיטלי?

יגאל ביבי: זה יקרה רק לאחר שהחברות תתאחדנה.

ראובן ריבלין: היום יתאפשר להם להתאחד, והן תוכלנה לנסות ולהתאחד.

ראובן ריבלין: האם זה אפשרי כי אתם תפעלו למען ציבור הגמלאים וסוגים נוספים של ציבור?

אברהם פורז: זהו בעצם הבידור היחידי שיש להם.

אברהם פורז: חלק מהם גם לא דוברים שפות אחרות.

ראובן ריבלין: לחלק מהם זהו גם האמצעי קשר היחידי.

ראובן ריבלין: אני שואל את חברות הכבלים, האם ניתן לאפשר לגמלאים ולאותן קבוצות חלשות לעבור לשיטה דיגיטלית בפריסה יותר רחבה?

רם בלינקוב: לענות על השאלה הזו שהיא מבחינה חברתית צודקת, זהו דבר מאוד מורכב.

רם בלינקוב: אנו נמצאים במצב בו אין לנו מושג מהי הסביבה הכלכלית שלנו.

רם בלינקוב: הגברת ענבר אמרה כי יש לה סיבה להקטין לנו את חבילת הבסיס, אך היא שכחה להגיד כי הסיבה הזו יכולה באופן סופי למוטט את התעשייה הזו.

רם בלינקוב: כאשר אין עדיין רשיון מתאים לתעשייה הזו, וכאשר יש עוד הרבה סוגיות נוספות ורבות על הפרק, לא ניתן לענות על שאלות כאלה.

אברהם פורז: אתה מחזיק את הקשישים כבני ערובה.

רם בלינקוב: זה לא בסדר מה שאתה אומר.

רם בלינקוב: האם מבזק בקשת הנחות לקשישים?

רם בלינקוב: חברת בזק גדולה פי ארבעה מתעשיית הכבלים והיא לא נותנת שום הנחה לקשישים.

רם בלינקוב: ההוצאה על טלפון סוללרי במשפחה, היא פי שלושה מההוצאה על כבלים.

אברהם פורז: בזק לא עברה לטכנולוגיה המחייבת כל בעל טלפון להחליף את הטלפון שלו.

רם בלינקוב: היא עברה לטכנולוגיה דיגיטלית.

אברהם פורז: האם בבזק ביקשו מהציבור להחליף את המכשיר?

אסתר שטרנבך: כאשר הקימו את בזק ביטלו את כל ההנחות שהוענקו לנכים ולשאר אוכלוסיות חלשות.

אברהם פורז: אנו לא באנו להגן על בזק.

ראובן ריבלין: המחירים בבזק מפוקחים, והמחירים בדיגיטלי לא מפוקחים.

רם בלינקוב: אדוני השר, אני מעריך את העמדה שלך, אך לצערי כרגע על פי ההחלטה של המועצה ועל פי טיוטת הרשיון המונחת לפנינו לא ניתן לעשות זאת.

ראובן ריבלין: טיוטת הרשיון היא כרגע טיוטה בלבד.

ראובן ריבלין: בוא נצא מתוך הנחה שבסופו של דבר אתה תקבל את הרשיון.

ראובן ריבלין: השאלה היא האם במעבר מהשיטה האנלוגית לדיגיטלית, אנו נאפשר לגמלאים פריסה רחבה יותר, שתאפשר להם את המעבר שיתן גם מענה גם לאותן שאלות שלשמן התכנסנו היום?

אברהם פורז: הכבלים היו מיוצגים בהליך החקיקה של חוק התקשורת.

אברהם פורז: אנו עשינו מאמץ גדול לסייע בידי חברות הכבלים החל במאבק מול משרד האוצר על הסכום שצריך לשלם, דרך המעבר לכך שבתום תקופת הזיכיון התשתית לא חוזרת למדינה באין מכרז, דרך האפשרות להעביר קווי טלפון ואינטרנט.

אברהם פורז: חברות הכבלים זכו לאהדה בכנסת, לכן אני מצפה כי התשובה לבקשות שלנו תהיה שהם מוכנים להיות קשובים ומוכנים ללכת לקראת ציבור שיש איתו בעיה.

אברהם פורז: אנו לא מצפים מכם להפסיד כסף.

רם בלינקוב: אני מודע היטב לתהליך החקיקה.

רם בלינקוב: כל מני דברים שעלו אצלך בוועדה כהצעות לחוק ולא הועברו על ידך או על ידי עמיתך, מובאים כרגע באינסטנציות שונות על מנת לשנות תוך כדי תהליך המיזוג את החוק.

רם בלינקוב: אם הייתי במצב שבו היה חוק והיינו פועלים על פי החוק, אז היה לי הרבה יותר קל לענות לך.

רם בלינקוב: אתה יודע היטב שהן המועצה והן הממונה על הגבלים עסקיים רוצים להכניס בהחלטות המיזוג, נושאים שעלו אצלך והוסרו מסדר היום.

רם בלינקוב: לדוגמא, אתם קבעתם כי חברות הכבלים יהיו בעלים של עד 40% מהערוצים.

רם בלינקוב: לממונה על הגבלים הדבר הזה לא נראה, ועל כן הוא הגביל את החברות לשני ערוצים.

רם בלינקוב: אני יכול עוד למנות באוזניכם דוגמאות נוספות כאלה שיש להן גם עלויות כלכליות גדולות.

ראובן ריבלין: האם אתמול לא נקבע משהו לגבי ההגבלים?

רם בלינקוב: בעיתון כתוב שכן.

רם בלינקוב: עד שאני לא אראה את הנייר החתום אני לא יכול לאשר זאת.

יגאל ביבי: אני רוצה לברך אם רם על כניסתו לתפקיד.

יגאל ביבי: אין לי ספק כי הוא מקבל משא גדול של חובות.

יגאל ביבי: המשפטים האחרונים שהוא אמר עכשיו מזעזעים אותי.

יגאל ביבי: אנו ישבנו במשך חצי שנה וקבענו חוקים, ואני רואה בחומרה רבה את המצב בו אנשים משנים את החוקים שהכנסת חוקקה.

יגאל ביבי: אני חושב כי גם יו"ר הוועדה והשר רואים זאת בחומרה רבה.

יגאל ביבי: אדוני השר, אני מעריך מאוד את הרצון שלך והאקטיביות שלך בעניין הזה, ואת ההבנה העסקית והכלכלית, אך אני חייב לומר לך כי מתעללים בחברות האלה יותר מדי.

יגאל ביבי: כיצד הם יעזרו לפנסיונרים?

יגאל ביבי: אם הם יהיו רווחיים ומאוחדים, אז אולי הם יוכלו לעזור לפנסיונרים.

יגאל ביבי: אני חושב כי צריך לעזור לחברות האלה עד כמה שאפשר.

יגאל ביבי: אני מקווה כי כבוד השר יטפל בעניין הזה ויפתור את הבעיות.

יגאל ביבי: רובי, אני מקווה כי בשנה הבא המחנה הלאומי בתחום החברתי וגם בתחום התקשורת יוכל לתת את חותמו בצורה ברורה יותר.

יגאל ביבי: רם, אתם לא קוראים את המפה נכון.

יגאל ביבי: אנחנו לא ניתן להשתוללות הזו להמשך.

אברהם פורז: האם אתה מתכוון לשידורים הארוטיים?

יגאל ביבי: לא.

יגאל ביבי: לא יכול להיות כי אלה הערוצים שישנם.

יגאל ביבי: אין אפילו ערוץ יהדות אחד.

יגאל ביבי: לא יכול להיות ששני ערוצים מיסיונרים פועלים 24 שעות ביממה ואין ערוצים ישראלים.

יגאל ביבי: אני שמח כי בדיגיטלי מתכננים להכניס ערוצי היסטוריה וארץ ישראל.

יגאל ביבי: היום ל40%- מהעם הזה אין מה לראות.

יגאל ביבי: זה נושא שיהיה עליו מאבק גדול וכדאי שתחשבו על זה נכון ותראו מה פלח הציבור בשוק, ובמה הוא רוצה לצפות.

יגאל ביבי: עד לפני שנתיים ערוצי הכבלים היו רווחים, אך ברגע שהם הכניסו את ערוצי הפורנוגרפיה הם התחילו להפסיד.

יגאל ביבי: אני הצלתי אותם בכך שדאגתי כי הערוצים הללו ייעלמו מהמסך.

יגאל ביבי: עכשיו אתם תתחילו להרוויח.

יגאל ביבי: אדוני היו"ר ושר התקשורת, אני קורא לכם להפסיק את ההתעללות בחברות הכבלים.

יגאל ביבי: אם הם לא מעונינים במיזוג, אז שלא יהיה מיזוג.

יגאל ביבי: אם הם מעונינים במיזוג, תאפשרו להם לעשות זאת במהרה.

זאב פרידמן: השידורים שהוסרו מן המסך, הם שידורים ייחודים המתייחסים לפלח אוכלוסייה ספציפי.

זאב פרידמן: הבנתי כי ערוץ אחד שהורד היה ערוץ ייחודי, כיוון שהקיף תחומים מיוחדים של היסטוריה ומדע, וכן הורדו ערוצים ייחודיים מבחינת השפה שלהם.

זאב פרידמן: הצופים בערוצים הם צופים מאוד נאמנם של אותם הערוצים.

זאב פרידמן: כמעט אין להם אלטרנטיבה.

זאב פרידמן: באיזו התכתבות שהיתה לנו עם המועצה, עלה כי הסרת ערוצים נקבעת על ידי החברות, כאשר הבסיס לקביעה כזו הינו בסיס מסחרי.

זאב פרידמן: רוב הממירים היום הם ממירים אנלוגיים.

זאב פרידמן: יש מחיר למעבר לממיר דיגיטלי, לרבות דמי התקנה במקומות מסוימים ותוספות קטנות לדמי השימוש החודשי.

זאב פרידמן: במשפחות בהן הסכומים שנכנסים לתא המשפחתי הם מוגבלים וקצובים, ההפרשים האלה של המעבר בין שידור האנלוגי לדיגיטלי, הם מאוד משמעותיים.

זאב פרידמן: הטענה שלנו כלפי המועצה, היא שכאשר רוצים לבצע איזון נכון בין כל האינטרסים העומדים כאשר שוקלים איזה ערוץ להשאיר, אסור שהשיקול המסחרי יעמוד בפני עצמו או כגורם דומיננטי.

זאב פרידמן: אני חושש שהאיזון הנכון יהיה בכך שיבחרו ערוצים שקיימים להם אלטרנטיבות בתוך הסקלה שקיימת היום בביתו של כל אדם.

אברהם פורז: איזה ערוץ אתה היית מסיר?

זאב פרידמן: אני לא מכיר כלל את הערוצים שקיימים, ועל כן אני לא יכול להמליץ.

אברהם פורז: כל ערוץ שמוסר, בעיני הצופה הקבוע אין לו אלטרנטיבה אחרת.

זאב פרידמן: ישנם פלחי שוק שהם ייחודים מבחינת השפה.

זאב פרידמן: לא הגיוני שאת כל הערוצים בשפה הגרמנית יורידו, כיוון שזה פלח שוק מאוד ספציפי גם אם הוא קטן וגם אם הוא לא כלכלי.

זאב פרידמן: גם השיקולים המשפטיים הטהורים שלנו אומרים כי כדי לדאוג לאותם מיעוטים צריך הרבה כסף.

זאב פרידמן: ראינו את זה בשורה של פסקי דין של בית המשפט העליון.

זאב פרידמן: אני לא אומר כי צריך לגרום לחברות לקרוס, אך השיקול לא צריך להיות מסחרי בלבד, אלא הוא צריך לבדוק את האלטרנטיבה האפשרית לערוץ שהוסר.

אסתר שטרנבך: אתה לא מדייק בעובדות.

אסתר שטרנבך: אמנם ירד ערוץ גרמני אחד, אך ישנו ערוץ גרמני נוסף שממשיך להיות משודר.

זאב פרידמן: אני יכול להראות הרבה מאוד תלונות של אזרחים אשר טוענים, כי הורידו את כל ערוצי הגרמנית.

אברהם פורז: אני רוצה לסכם את הישיבה.

אברהם פורז: כולנו מבינים את הצורך להסיר ערוצים אנלוגיים, עקב השינוי הטכנולוגי.

אברהם פורז: אני חושב כי יש שני דברים שצריכים להיעשות.

אברהם פורז: קודם כל צריכה להיות הודעה של חברות הכבלים בצורה ברורה לגבי אפשרות המעבר מדיגיטלי לאנלוגי.

אברהם פורז: אני הייתי ממליץ לכתוב את ההודעה הזו בלשון של הערוצים שהוסרו.

אברהם פורז: דבר נוסף שאני רוצה לומר, הוא שצריך לגבי ציבור הקשישים, למצוא דרך להקל עליהם את המעבר לשידור הדיגיטלי.

אברהם פורז: זה יכול להיעשות על ידי דמי מנוי מופחתים, אך אני חושב כי פריסת ההוצאה של הממיר על פני תקופה ארוכה, היא הרעיון הנכון שגם מבחינה כלכלית הוא לא בעייתי.

אברהם פורז: אין לנו סמכות סטטוטורית לחייב אתכם בכך, אך זהו רצוננו.

אברהם פורז: אתם יכולים לציין במכתב שתוציאו כי החלטתם לטובת הקשישים להקל על המעבר על ידי פריסה של התשלומים.

אברהם פורז: דורית ענבר, אני אודה לך אם את תוכלי לעזור לנו בעניין הזה.

אברהם פורז: בסוף אתם נפגשים איתנו בכנסת, ועל כן כדאי שהאווירה פה תהיה אוהדת כלפיכם, כפי שהיתה.

אברהם פורז: אני חושבת כי זה מאוד יקל עלינו אם נקבל מכתבים שמהללים אתכם במקום מכתבי תלונה.

רם בלינקוב: כדי שזה יקרה התעשייה הזו צריכה לשרוד.

רם בלינקוב: אני מודיע לכם כי התעשייה הזו נמצאת בסכנת קיום.

ראובן ריבלין: אני יכול לומר כי המשרד שלי כרגע, 12 שעות ביממה מתעסק עם הנושא הזה.

אברהם פורז: אני עשיתי מאמץ כי ועדת התאום שהיתה אמורה לקום פעם, תחדש את ימיה.

אברהם פורז: חלק מהבעיות שלכם, לדעתי, נובעות מרכישה במחירים מופקעים של תוכן בחו"ל, עקב המאבק עם הלווין.

אברהם פורז: אני חושב שלדבר הזה צריך לשים סייגים.

אברהם פורז: התחרות המטורפת הזו על רכישת חומר בחו"ל צריכה להיפסק.

אברהם פורז: אני מקווה שמנכ"ל משרד התקשורת וועדת התאום יסכימו לכך.

אברהם פורז: כך תהיה לכם ירידה גדולה בעלויות.

אברהם פורז: אני לא חושב כי זה טוב שאנו משלמים למדינות זרות על אותו חומר הרבה יותר.

אברהם פורז: אני מציע לחברת הכבלים להיכנס לתחומים של טלפוניה ואינטרנט, ואני מקווה כי משם תבוא הישועה.

ראובן ריבלין: רוב האנשים שנשארים עם הכבלים ולא עוברים ללוויינים, זה בעיקר בגלל תוכניות ישראליות שהכבלים משדרים, שהן ייחודיות לכבלים.

ראובן ריבלין: אני רוצה לומר כי בזמנו יצאה תחת שרביטו של יו"ר הוועדה ההכרזה לגבי רעיון אפשרי שבו הכנסת תאשר מיזוגים, במקום לאפשר זאת לרגולטורים.

ראובן ריבלין: לצערנו, לא האזנו לאמרותיו וללכת בדרכו.

ראובן ריבלין: אם היינו הולכים לפני שנה בדרכו, היינו היום נמצאים במצב הרבה יותר הגיוני מבחינת ניהול שוק התקשורת.

אברהם פורז: אני לא מכיר את פרטי הפרטים, ועל כן אני לא רוצה לקבוע כי הרגולטורים לא צודקים.

אברהם פורז: אני רוצה לבקש כי אם באיזשהו שלב העסק הזה יתקע ולא יתבצעו המיזוגים, תפנו אלי ואני אקיים על כך ישיבה בוועדה, אפילו בזמן פגרת הכנסת.

אברהם פורז: כוונתנו היתה כאשר חוקקנו את החוק, שהמיזוג הזה ייצא לפועל, שהרפורמה הזו תצא לדרך ולא שתתעכב.

אברהם פורז: אני לא אומר כי אתם צודקים.

אברהם פורז: יכול להיות שאלו שמתנים תנאים הם הצודקים.

רם בלינקוב: אם זה יימשך עוד זמן, הישיבה שלך תהיה עם הבנקאים.

אברהם פורז: תודה רבה, הישיבה נעולה.